Keshav kry kans om in kitsspan te blom | Netwerk24
Keshav kry kans om in kitsspan te blom
26 Februarie 2020 15:57
Keshav Maharaj vroeër vandeesmaand vir die Dolphins in ’n eendagwedstryd teen die Cobras in aksie.Foto: Gallo Images
Dié linksdraaier, wat die laaste ruk vir die Dolphins uitblink in die plaaslike eendagreeks, is in ’n groep van 15 spelers ingesluit vir die drie kitsstryde teen Australië, wat Saterdag in die Paarl begin.
Drie staatmakers, Rassie van der Dussen, Dwaine Pretorius en Faf du Plessis word met die oog op ’n besige program wat voorlê, ’n blaaskans gegun.
Die debutant Janneman Malan onderweg na sy beurt van 33 Sondag in die Proteas se tweede T20-wedstryd teen Pakistan. Foto: Gallo Images
In hul afwesigheid sal die keurders twee Cobras-kolwers, Janneman Malan en Kyle Verreyne, op die proef stel.
Malan het verlede jaar in twee T20-wedstryde vir die Proteas gespeel, maar moet nog sy eendagdebuut maak. Verreyne was op sy beurt in die groep vir die onlangse eendagreeks teen Engeland, maar het nie speelkans gekry nie.
Die naatbouler Lutho Sipamla, wat nog net ’n paar internasionale kitsstryde op sy kerfstok het, sal ook weer ’n kans kry om die keurders te beïndruk.
Ná die wedstryd in die Paarl sal die Proteas en Aussies ook op 4 Maart in Bloemfontein en 7 Maart in Potchefstroom slaags wees. – Sportredaksie
Die Protea-eendaggroep is:
Quinton de Kock (kaptein en paaltjiewagter), Temba Bavuma, David Miller, Kagiso Rabada, Andile Phehlukwayo, Tabraiz Shamsi, Lungi Ngidi, Beuran Hendricks, Heinrich Klaasen, Janneman Malan, Jon-Jon Smuts, Anrich Nortjé, Lutho Sipamla, Keshav Maharaj, Kyle Verreynne.
Meer oor: Keshav Maharaj | Janneman Malan | Australie | Paarl | Proteas | Krieket | Reeks
Piedt boul nie só vrot, sê Maharaj